ออมสินดูดเงินเด็กเม.ย.ผุดผลิตภัณฑ์
ออมสินลุยออกผลิตภัณฑ์ดูดเงินออมเด็กเยาวชน พร้อมผุดโปรเจกต์ยักษ์ช่วง เม.ย.นี้
4 ม.ค. 2556

ออมสินลุยออกผลิตภัณฑ์ดูดเงินออมเด็กเยาวชน พร้อมผุดโปรเจกต์ยักษ์ช่วง เม.ย.นี้
นายพิศิษฐ์ เสรีวิวัฒนา รองผู้อำนวยการ ธนาคารออมสิน กลุ่มการตลาด เปิดเผยว่า แนวโน้มการออกผลิตภัณฑ์ทางการเงินของออมสินในปี 2556 จะมุ่งเน้นเรื่องการสนับสนุนการออมเป็นหลัก โดยกลุ่มเป้าหมาย ได้แก่ กลุ่มเด็กและเยาวชน ส่วนหนึ่งเพื่อเป็นการสนับสนุนและปลูกฝังให้เด็กและเยาวชนของประเทศไทยให้ความสำคัญเรื่องการออมเงินด้วย ส่วนการปล่อยกู้ก็ยังคงดำเนินการต่อ แต่จะเป็นการปล่อยกู้ตามนโยบายรัฐบาลเป็นหลัก
ทั้งนี้ ธนาคารอยู่ระหว่างคิดค้นผลิตภัณฑ์ทางการเงิน เพื่อสนับสนุนการออมของกลุ่มเด็กและเยาวชน โดยคาดว่าเร็วสุดน่าจะได้เห็นในช่วงเดือน ม.ค.ก.พ.นี้ ขณะที่โครงการขนาดใหญ่เกี่ยวกับเรื่องดังกล่าวอยู่ระหว่างเสนอให้นายวรวิทย์ ชัยลิมปมนตรี ผู้อำนวยการธนาคารออมสิน พิจารณา คาดว่าน่าจะมีความชัดเจนและเปิดตัวได้อย่างเป็นทางการในช่วงเดือน เม.ย. 2556 อย่างแน่นอน
“เราจะกลับมาให้ความสำคัญกับการสนับสนุนและส่งเสริมการออมในกลุ่มเด็กและเยาวชนเพิ่มมากขึ้น โดยจะมีผลิตภัณฑ์ออกมาต่อเนื่อง” นายพิศิษฐ์ กล่าว
นอกจากนี้ ธนาคารจะร่วมมือกับสำนักการศึกษาต่างๆ ในการฝึกอบรมเพื่อเป็นการเสริมสร้างความรู้แก่เด็กและเยาวชนเกี่ยวกับประโยชน์ของการออม ซึ่งถือเป็นการวางรากฐานในอนาคตอีกทางหนึ่งด้วย โดยการจัดกิจกรรมการฝึกอบรมดังกล่าวจะเป็นการจัดอย่างต่อเนื่อง เพราะถือเป็นกิจกรรมที่ดีและมีประโยชน์อย่างยิ่ง